***2007. gada 14. decembris***

|  |
| --- |
| **PAMATNOSTĀDNES ATTIECĪBĀ UZ REGULAS (EK) Nr. 1924/2006 PAR UZTURVĒRTĪBAS UN VESELĪGUMA NORĀDĒM UZ PĀRTIKAS PRODUKTIEM ĪSTENOŠANU. PĀRTIKAS APRITES UN DZĪVNIEKU VESELĪBAS PASTĀVĪGĀS KOMITEJAS SECINĀJUMI** |

#

**Saturs**

[IEVADS 3](#_Toc64303275)

[I. MIJIEDARBĪBA AR CITIEM KOPIENAS TIESĪBU AKTIEM 4](#_Toc64303276)

[I.1. Mijiedarbība ar Kopienas noteikumiem, kas definēti Direktīvā 89/398/EEK un direktīvās, kuras pieņemtas attiecībā uz īpašas diētas pārtikas produktiem (*PARNUTS*) 4](#_Toc64303277)

[I.2. Mijiedarbība ar Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām, un attiecīgie pasākumi 4](#_Toc64303278)

[II. SALĪDZINOŠĀS NORĀDES 6](#_Toc64303279)

[II.1. Regulas noteikumi 6](#_Toc64303280)

[Salīdzinošās norādes, kuras reglamentē Regulas 9. pants 6](#_Toc64303281)

[II.2. Pamatnostādnes par salīdzinošo norāžu lietošanu 7](#_Toc64303282)

[II.2.1. Pārtikas produktu kategorija 7](#_Toc64303283)

[II.2.2. Atsauces produkts 7](#_Toc64303284)

[II.2.3. Nozīmīgs salīdzinājums 8](#_Toc64303285)

[II.2.4. Norāde par atšķirībām uzturvielas daudzumā un/vai enerģētiskajā vērtībā 8](#_Toc64303286)

[III. NORĀŽU KLASIFIKĀCIJA 9](#_Toc64303287)

[III.1. Uzturvērtības norādes / veselīguma norādes 9](#_Toc64303288)

[III.2. Veselīguma norāžu klasifikācija 11](#_Toc64303289)

[III.2.1. Robežgadījumi starp “norādēm par funkcijām organismā” un “samazināta slimības riska norādēm” 11](#_Toc64303291)

[III.2.2. Robežgadījumi starp norādēm, kurās minēta bērnu attīstība un veselība, un citām veselīguma norādēm 12](#_Toc64303292)

[III.2.3. Ietekme, ko rada klasifikācija atbilstoši 13. un 14. pantam 13](#_Toc64303295)

# IEVADS

Eiropas Parlamenta un Padomes Regulu (EK) Nr. 1924/2006[[1]](#footnote-1)\* par uzturvērtības un veselīguma norādēm uz pārtikas produktiem (turpmāk “Regulu”) pieņēma 2006. gada 20. decembrī. Šajā regulā ir definēti saskaņoti noteikumi par uzturvērtības un veselīguma norāžu izmantošanu, un tā palīdz nodrošināt augstu patērētāju aizsardzības līmeni. Tā nodrošina, ka visas norādes uz pārtikas marķējuma ES ir skaidras, precīzas un pamatotas, lai ļautu patērētājiem pieņemt apzinātu un jēgpilnu lēmumu. Regulas mērķis ir arī nodrošināt godīgu konkurenci un veicināt un aizsargāt inovācijas pārtikas jomā.

Saskaņā ar neformāli izmantoto darba praksi Komisijas Veselības un patērētāju tiesību aizsardzības ģenerāldirektorāts ir izveidojis darba grupu ar dalībvalstu ekspertu līdzdalību, lai izskatītu virkni jautājumu, kas skar Regulas īstenošanu, jo īpaši attiecībā uz norāžu klasifikāciju.

Pārtikas aprites un dzīvnieku veselības pastāvīgā komiteja 2007. gada 14. decembra sanāksmē ir apstiprinājusi turpmāk minētos secinājumus.

Šā dokumenta mērķis ir palīdzēt ieinteresētajām personām labāk izprast Regulu un piemērot to pareizi un vienveidīgi. Tomēr šim dokumentam nav oficiāla juridiska statusa, un strīda gadījumā galīgā atbildība par tiesību akta interpretāciju ir Tiesai.

#

# I. MIJIEDARBĪBA AR CITIEM KOPIENAS TIESĪBU AKTIEM

Regula (EK) Nr. 1924/2006 attiecas uz to, kā lietojamas norādes, kuras saskaņā ar Regulā sniegto norāžu definīciju ir “jebkurš ziņojums vai atveidojums, kas nav obligāts saskaņā ar Kopienas vai valstu tiesību aktiem ..”. Tādējādi norādes, t. i., ziņojumi, kas sniegti, pamatojoties uz brīvprātības principu, būtu jānošķir no obligātajām marķējuma norādēm, kas paredzētas citos Kopienas vai dalībvalstu tiesību aktos.

## I.1. Mijiedarbība ar Kopienas noteikumiem, kas definēti Direktīvā 89/398/EEK un direktīvās, kuras pieņemtas attiecībā uz īpašas diētas pārtikas produktiem (*PARNUTS*)

Regulas 1. panta 5. punktā noteikts, ka to piemēro, neskarot Kopienas noteikumus, kuri paredzēti, cita starpā, Direktīvā 89/398/EEK un īpašās direktīvās, kas pieņemtas attiecībā uz pārtikas produktiem, kuri paredzēti īpašām uztura vajadzībām [īpašas diētas pārtikas produktiem] (*PARNUTS*).

Direktīvā 89/398/EEK ir iekļauts vispārējs noteikums, ka īpašas diētas pārtikas produktu marķējumā jāraksturo produktu īpašās, ar diētu saistītās īpašības. Turklāt īpašajā Direktīvā 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem, un ar ko groza Direktīvu 1999/21/EK, paredz īpašus noteikumus uzturvērtības un veselības norāžu lietošanai attiecībā uz mākslīgajiem maisījumiem zīdaiņiem. **Vienīgās norādes, kas ir atļautas uz mākslīgajiem maisījumiem zīdaiņiem, ir uzskaitītas Direktīvas 2006/141/EK** IV pielikumā, un tām jābūt formulētām saskaņā ar minētajā direktīvā izklāstītajiem nosacījumiem. Saskaņā ar Direktīvas 89/398/EEK 4. panta 1. punkta trešo daļu izmaiņas uzturvērtības un veselīguma norāžu sarakstā pieņem komitejas procedūrā – vajadzības gadījumā pēc apspriešanās ar Eiropas Pārtikas nekaitīguma iestādi (*EFSA*).

Tā kā attiecībā uz **mākslīgajiem papildu ēdināšanas maisījumiem zīdaiņiem** nav izstrādāti līdzīgi noteikumi, **tad, izvietojot uzturvielu un veselīguma norādes uz šādiem produktiem, pamatojas uz Regulas (EK) Nr. 1924/2006 noteikumiem**. Uz pārējiem pārtikas produktiem, kurus reglamentē *PARNUTS* direktīvas, kas pieņemtas, pamatojoties uz Direktīvu 89/398/EEK, jo īpaši **uz apstrādātas graudaugu pārtikas un bērnu pārtikas zīdaiņiem un maziem bērniem (Komisijas Direktīva 2006/125/EK), var būt norādes, kuras atļautas, pamatojoties uz Regulu (EK) Nr. 1924/2006**, jo šajās direktīvās nav īpašu noteikumu par uzturvērtības un veselīguma norāžu lietošanu.

Direktīvā 89/398/EEK vai īpašajās *PARNUTS* direktīvās, kuras pieņemtas, pamatojoties uz Direktīvu 89/398/EEK, prasītie obligātie elementi, kas jāietver īpašas diētas pārtikas produktu marķējumā, noformējumā vai reklāmā, lai aprakstītu šo pārtikas produktu īpašās, ar diētu saistītās īpašības vai paredzēto izmantošanas mērķi, protams, neietilpst Regulas (EK) Nr. 1924/2006 darbības jomā.

## I.2. Mijiedarbība ar Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām, un attiecīgie pasākumi

Regulā (EK) Nr. 258/97 jaunie pārtikas produkti ir definēti kā “*pārtikas* *produkti un pārtikas produktu sastāvdaļas, kuri līdz 1997. gada 15. maijam Kopienā nav nozīmīgā daudzumā izmantoti cilvēku patēriņam*”. Regulā (EK) Nr. 258/97 ir sīki izstrādāti noteikumi par atļauju laist tirgū jaunus pārtikas produktus un jaunu pārtikas produktu sastāvdaļas.

Pieprasījumu atļaujas saņemšanai jaunu pārtikas produktu laišanai tirgū iesniedz saskaņā ar Regulu (EK) Nr. 258/97. Jebkuru pieprasījumu par norādi attiecībā uz jaunu pārtikas produktu, par kuru iesniegts atļaujas pieprasījums, iesniedz atsevišķi, ievērojot Regulas (EK) Nr. 1924/2006 noteikumus par norādēm.

Regula (EK) Nr. 258/97 paredz arī iespēju noteikt obligātu marķējumu jauniem pārtikas produktiem vai jaunām pārtikas sastāvdaļām. Tomēr, kā norādīts I sadaļā, Kopienas tiesību aktos prasītie obligātie paziņojumi nav uzskatāmi par norādēm un tie neietilpst Regulas darbības jomā, kurā aptver tikai tās norādes, kas sniegtas, pamatojoties uz brīvprātības principu. Piemēram, tādi paziņojumi par holesterīnu, kas attiecībā uz fitosterīnus, fitostanolus vai to esterus saturošiem produktiem prasīti Komisijas Regulā (EK) Nr. 608/2004 par pārtikas produktu un pārtikas sastāvdaļu marķēšanu ar šādiem pievienotiem savienojumiem, neietilpst Regulas (EK) 1924/2006 darbības jomā.

#

# II. SALĪDZINOŠĀS NORĀDES

Uzturvērtības norādes drīkst lietot tikai tad, ja tās ir uzskaitītas Regulas (EK) Nr. 1924/2006 pielikumā (8. panta 1. punkts).

## II.1. Regulas noteikumi

## Salīdzinošās norādes, kuras reglamentē Regulas 9. pants

|  |
| --- |
| *1. Neskarot Direktīvu 84/450/EEK, salīdzināšana ir pieļaujama tikai starp vienas un tās pašas kategorijas pārtikas produktiem, aplūkojot vairākus šīs kategorijas pārtikas produktus. Norāda atšķirības uzturvielas daudzumā un/vai enerģētiskajā vērtībā, un salīdzinājums attiecas uz vienādu pārtikas produkta daudzumu.**2. Salīdzinošajās uzturvērtības norādēs salīdzina attiecīgā pārtikas produkta sastāvu ar vairākiem tās pašas kategorijas pārtikas produktiem, tostarp citu zīmolvārdu pārtikas produktiem, kam nav tāds sastāvs, kurš ļautu uz tiem lietot līdzīgu norādi.* |

Preambulas 21. apsvērumā ir skaidrots, ka “*salīdzinošās norādēs būtu galapatērētājam skaidri jānorāda salīdzināmie produkti*”.

Vienīgās pielikumā norādītās salīdzinošās norādes ir šādas: *“palielināts [uzturvielas nosaukums] saturs”, “samazināts [uzturvielas nosaukums] saturs”, “samazināts kaloriju daudzums”* un *“viegls”*, un tām Regulas pielikumā ir norādīti īpaši nosacījumi.

|  |
| --- |
| *PALIELINĀTS [UZTURVIELAS NOSAUKUMS] SATURS**Norādi, ka saturs vienai vai vairākām uzturvielām, kas nav vitamīni vai minerālvielas, ir palielināts, kā arī jebkuru citu norādi, ko patērētājs tā varētu saprast, drīkst izmantot tikai tad, ja produkts atbilst nosacījumiem attiecībā uz norādi “avots” un ja saturs ir palielināts par vismaz 30 % salīdzinājumā ar līdzīgu produktu.**SAMAZINĀTS [UZTURVIELAS NOSAUKUMS] SATURS**Norādi, ka vienas vai vairāku uzturvielu saturs ir samazināts, kā arī jebkuru citu norādi, ko patērētājs tā varētu saprast, drīkst izmantot tikai tad, ja saturs ir samazināts par vismaz 30 % salīdzinājumā ar līdzīgu produktu, izņemot attiecībā uz mikrouzturvielām, kurām ir pieņemama 10 % atšķirība atsauces vērtībās, kā noteikts Direktīvā 90/496/EEK, un attiecībā uz nātriju vai tikpat daudz sāls, kuriem ir pieņemama 25 % atšķirība.**SAMAZINĀTS KALORIJU DAUDZUMS**Norādi, ka pārtikas produktam ir samazināts kaloriju daudzums, un jebkuru norādi, ko patērētājs tā varētu saprast, drīkst izmantot tikai tad, ja produkta enerģētiskā vērtība ir samazināta par vismaz 30 %, norādot, kādēļ pārtikas produkta kopējā enerģētiskā vērtība samazināta.**VIEGLS**Norādei, ka pārtikas produkts ir “viegls”, kā arī jebkurai citai norādei, ko patērētājs tā varētu saprast, piemēro tos pašus nosacījumus kā norādei ar vārdu “samazināts”; norādei pievieno arī tās īpašības / to īpašību norādi, kas pārtikas produktu padara “vieglu”.* |

## II.2. Pamatnostādnes par salīdzinošo norāžu lietošanu

Salīdzinošās norādes ir uzturvērtības norādes.

Jāatzīmē, ka norādes par “tikpat lielu daudzumu” vai jebkuras citas norādes, ko šādā nozīmē varētu saprast, neuzskata par salīdzinošām norādēm, jo 9. pantā ir paskaidrots, ka salīdzinošā norādē jāpauž **atšķirība** uzturvielas daudzumā vai enerģētiskajā vērtībā. Turklāt norādes par “tikpat lielu daudzumu” Regulas pielikumā nav, un tātad tā nav atļauta.

Norādes “īpaši viegls” Regulas pielikumā arī nav, un attiecīgi tā nav atļauta.

### II.2.1. Pārtikas produktu kategorija

Regulas 9. panta 1. punktā ir noteikts, ka salīdzinošo norāžu lietošana ir pieļaujama tikai starp vienas un tās pašas kategorijas pārtikas produktiem, lai izvairītos no tā, ka tiek salīdzināti produkti ar dažādu uzturvielu saturu (piemēram, piens un sviests). Tomēr pārtikas produktu kategorijas Regulā nav definētas.

Tāpēc produktiem, kurus salīdzina, jābūt piederīgiem pārtikas produktu grupai, kurā ir uzturvērtības ziņā līdzīgi produkti.

Dažas pārtikas produktu grupas ir pārāk plašas, lai tās šā noteikuma piemērošanas vajadzībām uzskatītu par pārtikas produktu kategorijām, un daži salīdzinājumi varētu būt maldinoši. Piemēram, “piena produktu” kategorija būtu pārāk plaša un ļautu neatbilstoši salīdzināt siera tauku saturu ar tauku saturu pienā. Tāpēc attiecīgajā piemērā šā noteikuma piemērošanas vajadzībām par “kategorijām” būtu jāuzskata tikai tādas kategorijas kā “piens” vai “sieri”.

Pārtikas produkti, kuru vispārējais uzturvielu saturs ir līdzīgs, var savstarpēji būt arī alternatīvas izvēles patēriņa ziņā, piemēram, margarīns un sviests, kas abos gadījumos ir produkti ar augstu tauku saturu. Tāpēc pārtikas kategorijas jēdzienā būtu jāņem vērā arī patēriņa situācija un/vai patēriņa mērķis. Patērētājus var interesēt noteiktu produktu un to alternatīvu salīdzināšana. Šajos gadījumos, lai, ņemot vērā Regulas 21. apsvērumā sniegto skaidrojumu, izvairītos no patērētāju maldināšanas, saskaņā ar 3. pantu atsauces produktam vajadzētu būt skaidri minētam.

### II.2.2. Atsauces produkts

Regulas 9. panta 2. punktā ir precizēts, ka salīdzināšanai jāņem vērā vairāki vienas un tās pašas kategorijas pārtikas produkti, tostarp citu zīmolu pārtikas produkti. Tas vajadzīgs, lai izvairītos no situācijas, ka salīdzinājums ar vienu atsevišķu produktu varētu maldināt patērētāju, jo šis atsevišķais produkts var nebūt reprezentatīvs attiecībā uz konkrēto produktu kategoriju. Piemēram, pārtikas uzņēmums par atsauces produktu varētu izvēlēties produktu, kurā ir vairāk kaloriju nekā vidēji šīs pašas pārtikas produktu kategorijas produktā. Vieglajā variantā varētu būt par 30 % mazāk kaloriju nekā šādā atsauces produktā, bet salīdzinājums varētu būt maldinošs, jo pēdējais no minētajiem varētu nebūt reprezentatīvs attiecībā uz konkrētās kategorijas produktiem tirgū.

Salīdzināšanai var izmantot konkrēta zīmola produktu, ja vien produkts tiešām ir reprezentatīvs attiecībā uz kategoriju, kuru tas pārstāv. Citiem vārdiem sakot, ja konkrētā zīmola produkta saturs reprezentatīvi atspoguļo tirgu, par atsauci salīdzinājumam var izmantot paša produkta nosaukumu, tam pievienojot norādi “viegls”. Piemēram, norāde “vieglais X”, ja X ir standarta produkts, sniedz informāciju par atsauces produktu.

### II.2.3. Nozīmīgs salīdzinājums

Pamatojoties uz 9. panta 2. punktu un lai izvairītos no patērētāju maldināšanas, tirgus dalībniekiem nebūs iespējams lietot norādi ar vārdu “samazināts” gadījumos, kad sasniegtais samazinājums gan ir 30 %, bet atšķirība starp standarta un vieglo versiju, ņemot vērā kopējo uzņemto uzturvielas daudzumu, nav nozīmīga. Piemēram, norāde par “samazinātu tauku saturu” attiecībā uz maizi nebūs iespējama. Līdzīgu, ar nozīmīgu daudzumu saistītu iemeslu dēļ nosacījumi, kas reglamentē norādes “*palielināts [uzturvielas nosaukums] saturs*” lietošanu, ir tādi, ka pārtikas produktam ar norādi “*palielināts [uzturvielas nosaukums] saturs*” jāatbilst norādes *“avots”* nosacījumiem.

### II.2.4. Norāde par atšķirībām uzturvielas daudzumā un/vai enerģētiskajā vērtībā

Regulas 9. pantā prasīts norādīt atšķirību uzturvielas daudzumā un/vai enerģētiskajā vērtībā. Atšķirības var būt izteiktas procentos vai absolūtos skaitļos.

Ja lieto norādi “*viegls*” vai *“samazināts kaloriju daudzums”*, jānorāda tā īpašība vai īpašības, kuru dēļ pārtikas produkts ir *“viegls”* vai *“ar samazinātu kaloriju daudzumu”.* Ar vienu un to pašu norādi var izpildīt gan 9. panta prasības, gan norādes *“viegls”* vai *“ar samazinātu kaloriju daudzumu”* izmantošanas nosacījumus. Piemērs ir marķējums ar norādi “viegls – par 50 % mazāk cukura”.

Kad no produkta satura uzturvielu izņem, to var paziņot ar norādi par šās uzturvielas neesību. Piemēram, “viegls – bez cukura”.

#

# III. NORĀŽU KLASIFIKĀCIJA

Turpmāk sniegtas definīcijas no Regulas 2. panta.

|  |
| --- |
| ***“Uzturvērtības norāde”*** *ir jebkura norāde, kas pauž, liek domāt vai netieši norāda, ka pārtikas produktam ir sevišķi labvēlīgas uzturīpašības, ko rada:**a) enerģētiskā vērtība (vērtība kalorijās), kuru tas:**i) nodrošina;**ii) nodrošina samazinātā vai palielinātā devā vai**iii) nenodrošina, un/vai**b) uzturvielas vai citas vielas, ko tas:**i) satur,**ii) satur mazākā vai lielākā attiecībā vai**iii) nesatur.****“Veselīguma norāde”*** *ir jebkura norāde, kas pauž, liek domāt vai netieši norāda, ka pastāv saikne starp pārtikas produktu kategoriju, pārtikas produktu vai kādu tā sastāvdaļu un veselību.****“Samazināta slimības riska norāde”*** *ir jebkura veselīguma norāde, kas pauž, liek domāt vai netieši norāda, ka attiecīgās pārtikas produktu kategorijas, pārtikas produkta vai kādas tā sastāvdaļas lietošana būtiski mazina kādas cilvēka saslimšanas riska faktoru.* |

## III.1. Uzturvērtības norādes / veselīguma norādes

Pirmā ar klasifikāciju saistītā problēma attiecas uz norādi *“satur [uzturvielas vai citas vielas nosaukums]*”.

Saskaņā ar Regulas pielikuma noteikumiem piemēro šādus nosacījumus:

|  |
| --- |
| *SATUR [UZTURVIELAS VAI CITAS VIELAS NOSAUKUMS]**Norādi, ka pārtikas produkts satur kādu uzturvielu vai citu vielu, kurai Regula neparedz īpašus noteikumus, kā arī jebkuru citu norādi, ko patērētājs tā varētu saprast, drīkst izmantot tikai tad, ja produkts atbilst visiem piemērojamiem šīs regulas noteikumiem, jo īpaši 5. pantam. Vitamīniem un minerālvielām piemēro norādes “avots” nosacījumus.* |

Lai gan norāde “*satur*” parasti ir uzturvērtības norāde, dažos gadījumos vārda “*satur*” izmantošana norādē attiecas uz vielu grupām ar īpašu funkcionālu iedarbību. Šādos gadījumos norādes ar vārdu “*satur*” ir veselīguma norādes un to lietošanai vajadzīga attiecīga atļauja.

Turpmāko piemēru mērķis ir labāk izskaidrot atšķirību starp divām norāžu kategorijām, kurās izmantots vārds “*satur*”.

**Norāde ir uzturvērtības norāde**, ja, nosaucot vielu vai vielu kategoriju, tiek sniegta tikai faktiskā informācija.

Piemēri: “satur likopēnu”; “satur luteīnu”.

**Norāde ir veselīguma norāde**, ja, nosaucot vielu vai vielu kategoriju, tiek raksturota vai norādīta funkcija vai ietverta netieša norāde par ietekmi uz veselību.

Piemēri: “satur antioksidantus” (funkcija ir antioksidanta radītā iedarbība); “satur probiotikas/prebiotikas” (atsaukšanās uz probiotikām/prebiotikām nozīmē labvēlīgu ietekmi uz veselību).

Tāpat norādes, kurās uzturvielas vai vielas aprakstā minēta funkcija (piemēram, kas izteikta kā vielas apzīmējumam pievienots īpašības vārds), arī jāklasificē kā veselīguma norādes.

Piemēri: “ar prebiotiskām šķiedrām” vai “satur prebiotiskas šķiedras”.

Jāatzīmē, ka uz visām norādēm attiecas vispārējie principi, kas noteikti 3. un 5. pantā. Norādes “satur” gadījumā tas nozīmē, ka viela, uz kuru attiecas norāde, ir nozīmīgā daudzumā un ir pierādīts, ka tās iedarbība no uzturvērtības vai fizioloģijas viedokļa ir labvēlīga. Turklāt veselīguma un uzturvērtības norāžu lietošana rada pienākumu sniegt informāciju par uzturvērtību saskaņā ar Regulas 7. pantu atbilstoši Direktīvai 90/496/EEK.

## III.2. Veselīguma norāžu klasifikācija

Regulā ir sniegta šāda veselīguma norāžu definīcija:

|  |
| --- |
| ***“veselīguma norāde”*** *ir jebkura norāde, kas pauž, liek domāt vai netieši norāda, ka pastāv saikne starp pārtikas produktu kategoriju, pārtikas produktu vai kādu tā sastāvdaļu un veselību.* |

Regulā ir nošķirti dažādi veselīguma norāžu veidi un dotas atšķirīgas procedūras, kas jāievēro, veicot izvērtēšanu un piešķirot atļaujas.

**“13. panta norādes”** ir veselīguma norādes, kurās aprakstīta vai minēta:

a) uzturvielu vai citu vielu nozīme augšanā, attīstībā un organisma funkcijās vai

b) psihes un uzvedības funkcijās, vai,

c) neskarot Direktīvu 96/8/EK, novājēšanā vai svara kontrolē, vai svara samazināšanā, vai izsalkuma sajūtas samazināšanā, vai sāta sajūtas pieaugumā, vai arī ar uzturu uzņemto kaloriju daudzuma samazināšanā.

Turpmāk tās min kā “norādes par funkcijām organismā”.

Pamatojoties uz valstu sarakstiem, kuri dalībvalstīm jāsniedz līdz 2008. gada 31. janvārim, Komisija apspriedīsies ar *EFSA* un vēlākais līdz 2010. gada 31. janvārim pieņems Kopienā atļauto norāžu sarakstu.

Norādēm, kuru pamatā ir jaunākie izstrādāti zinātniski pierādījumi un/vai kurās ir ietverts lūgums par īpašumtiesību aizsardzību, piemēro 18. pantā noteikto atļauju piešķiršanas procedūru. No 2008. gada 1. februāra dalībvalstis var nosūtīt *EFSA* derīgus pieteikumus zinātniskam novērtējumam\* saskaņā ar 18. panta 3. punktu.

### “14. panta norādes” ir:

- norādes, kurās minēta bērnu attīstība un veselība,

- norādes par samazinātu slimības risku.

Iesniegumus par veselības norādēm, kurās minēts samazināts slimības risks vai bērnu attīstība un veselība, var iesniegt no 2007. gada 1. jūlija, proti, Regulas piemērošanas dienas[[2]](#footnote-2)\*.

### III.2.1. Robežgadījumi starp “norādēm par funkcijām organismā” un “samazināta slimības riska norādēm”

Regulā ir sniegta šāda definīcija:

|  |
| --- |
| ***“samazināta slimības riska norāde”*** *ir jebkura veselīguma norāde, kas pauž, liek domāt vai netieši norāda, ka attiecīgās pārtikas produktu kategorijas, pārtikas produkta vai kādas tā sastāvdaļas lietošana būtiski mazina kādas cilvēka saslimšanas riska faktoru.* |

Ja norādē ir minēts kāds slimības riska faktors, kas, pamatojoties uz zinātniskiem pierādījumiem, ir vispāratzīts, tā jāuzskata par 14. panta norādi tikai tad, ja šā riska faktora samazinājums ir pausts, par to likts domāt vai tas netieši norādīts. Citos gadījumos jāapsver “norādes par funkcijām organismā”, t. i., norādes vienā no kategorijām, kas uzskaitītas Regulas 13. pantā.

Turpmākajā tabulā ir kopsavilkums par kritērijiem atšķirības noteikšanai gadījumos, kad minēti slimības riska faktori.

|  |  |
| --- | --- |
| **Norāde attiecas uz** | **Klasifikācija** |
| - normālu organisma funkciju- slimības riska faktoru, kura samazinājums nav pausts, par to nav likts domāt vai tas nav netieši norādītsPiemērs: saglabā [normālas dzīvībai svarīgas organisma funkcijas apzīmējums]. | 13. pants |
| - slimības riska faktora samazinājumu, vai nu norādot, vai arī nenorādot slimības nosaukumuPiemērs: pazemina [riska faktora apzīmējums]. | 14. pants |

### III.2.2. Robežgadījumi starp norādēm, kurās minēta bērnu attīstība un veselība, un citām veselīguma norādēm

Regulas 14. pants attiecas uz norādēm, kurās minēta *“bērnu attīstība un veselība”.* Apzīmējums “bērns”, kas Regulā nav definēts, jāsaprot saistībā ar augšanas perioda beigšanos. Var minēt orientējošu 18 gadu vecuma robežu, bet šis orientējošais skaitlis nav paredzēts jēdziena “bērns” definēšanai saskaņā ar Regulu.

Kopienas pārtikas aprites tiesību aktos, proti, Komisijas Direktīvas 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem 2. pantā, ir definēti zīdaiņi un mazi bērni:

- “*zīdaiņi*” ir bērni līdz divpadsmit mēnešu vecumam;

- “*mazi bērni*” ir bērni vecumā no viena līdz trim gadiem.

Zīdaiņi un mazi bērni ir Regulas 14. pantā minētās bērnu apakšgrupas.

### Turpmākās norādes jāuzskata par 14. panta norādēm

- Veselīguma norādes, kuras attiecas tikai un vienīgi uz bērnu veselību un attīstību un kurās zinātniskais pamatojums ir attiecināms tikai uz bērniem. Šajā gadījumā zinātniskais pamatojums ir dati, kuri iegūti pētījumos, kas veikti attiecībā uz bērniem.

Piemērs: “kalcijs ir labs bērnu augšanai”.

- Veselīguma norādes uz produktiem, kuri paredzēti tikai bērniem, piemēram, uz papildu ēdināšanas maisījumiem zīdaiņiem, apstrādātas graudaugu pārtikas un bērnu pārtikas zīdaiņiem un maziem bērniem, ir definētas Direktīvā 2006/141/EK un Direktīvā 2006/125/EK un jāuzskata par 14. panta norādēm.

### Turpmākās norādes jāuzskata par 13. panta norādēm

- Norādes par uzturvielu vai citu vielu nozīmi augšanā, attīstībā un organisma funkcijās, ja zinātniskais pamatojums aptver visu dzīves ilgumu vai plašāku iedzīvotāju grupu nekā bērnus. Šajā gadījumā pieteikumos, *EFSA* atzinumos un norādes izmantošanas nosacījumos precīzi jānorāda patērētāju grupa, attiecībā uz kuru norāde ir zinātniski pamatota un derīga.

Piemērs: attiecībā uz “bērniem un grūtniecēm” 13. panta norāde ir iespējama tikai tad, ja zinātniskais pamatojums attiecas uz iedzīvotāju grupu, kas ietver gan bērnus, gan grūtnieces.

### III.2.3. Ietekme, ko rada klasifikācija atbilstoši 13. un 14. pantam

Iepriekšminēto klasifikāciju galvenokārt veic atbilstoši zinātniskajiem pierādījumiem, kas iesniegti tās pamatošanai. Pieteikuma iesniedzējam jāsniedz priekšlikums par to, kā norādes klasificēt, pamatojoties uz pieteikumā ietvertajiem datiem. Klasifikācijas jautājumu risināšanā var palīdzēt sazināšanās ar dalībvalstu iestādēm.

Klasifikācija nekādi neietekmē atļaujai vajadzīgo pamatojuma līmeni. Zinātniskās dokumentācijas saturs un noformējums ir viens un tas pats abu veidu norāžu gadījumā.

Izņēmuma gadījumos klasifikācija var būt atkarīga no *EFSA* zinātniskā novērtējuma. Piemēram, norādot zinātnisko pamatojumu, kas gūts klīniskajos pētījumos, kuri veikti tikai ar bērniem, vienmēr iegūst 14. panta norādi, turpretim, ja tiek norādīts zinātniskais pamatojums, kas gūts klīniskajos pētījumos ar bērniem un klīniskajos pētījumos ar citām iedzīvotāju grupām, norāde automātiski nekļūst par 13. panta norādi. Ja *EFSA* secina, ka norāde ir zinātniski pamatota tikai attiecībā uz bērniem, norāde uzskatāma par 14. panta norādi.

1. \* OV L 12, 18.01.2007., 3. lpp. [↑](#footnote-ref-1)
2. \* Iesniegumos jāievēro *EFSA* norādījumi, kas atrodami dokumentā “Opinion of the Panel on dietetic products, nutrition and allergies (NDA) on a request from the Commission related to scientific and technical guidance for the preparation and presentation of the application for authorisation of a health claim” [Pēc Komisijas pieprasījuma Diētisko produktu, uztura un alerģiju ekspertu grupas (*NDA*) sagatavots ziņojums par zinātniskajiem un tehniskajiem norādījumiem veselīguma norādes atļaujas pieteikuma sagatavošanai un noformēšanai] <http://www.efsa.europa.eu/EFSA/Scientific_Opinion/nda_op_ej530_guidance_%20health_claim_en.pdf.pdf> [↑](#footnote-ref-2)